DA sê Mangaung-afgradering gaan beleggings, werksgeleenthede kosDie kredietgraderingsagentskap Moody’s. (Foto: ANA) Die DA in Mangaung in die Vrystaat het Woensdag die skuld vir die internasionale kredietgradeerder Moody’s se afgradering van die metro na B3, vierkant op die ANC gepak. Dit was ŉ afgradering van drie kerwe. Die vooruitsig is boonop negatief. Hardie Vivier, die DA se koukusleier in Mangaung, sê die besluit is ŉ weerspieëling van die “roekelose regeringsmislukking van die ANC in die metro”. Die Mangaung-metro bestaan uit Bloemfontein, Thaba Nchu, Botshabelo, Dewetsdorp, Wepener en Van Stadensrus. “Die afgradering is ŉ hartseer bewys van die kultuur van wanbestuur en swak regering waardeur die ANC-bewind onder burgemeester Olly Mlameleli, gekenmerk word. Dit is uiters ongewoon vir Moody’s om so ŉ kwaai afgradering te doen, behalwe in gevalle waar groot kommer heers oor die manier waarop regeer word – iets waarvoor die ANC nou gesorg het,” het Vivier gesê. Volgens hom is dit ŉ alledaagse verskynsel vir inwoners om dae lank sonder water te sit, terwyl herstelwerk aan paaie en vullisverwydering in die metro al hoe minder gedoen word. Verlede maand is beperkings op Bloem Water weens agterstallige skuld geplaas. “Die kredietafgradering gaan sonder twyfel die beleggings wat die metro dalk kon lok, afskrik en die plaaslike ekonomie en werkskepping striem.” Die kredietgradeerder het gesê die afgradering weerspieël die Vrystaatse munisipaliteit se verslegtende likiditeit, wat daartoe gelei het dat hy onlangs nie betyds sy skuld aan banke kon terugbetaal nie. Dit dui ook op ŉ groot waarskynlikheid dat hy dit in die toekoms nie gaan kan betaal nie. Moody’s het gesê die likiditeitsprobleme is die gevolg van ŉ kombinasie van swak plaaslike regering en swak uitvoering van ŉ herstelplan wat met die nasionale regering aangegaan is. Voorlopige resultate vir 2019 wys dat Mangaung se kontant van R289 miljoen na R131 miljoen afgeneem het, wat beteken het die munisipaliteit moes uitstel vra om sommige van sy finansiële verpligtinge na te kom. Manguang het ook gevra vir sewe dae uitstel om lenings terug te betaal, pleks daarvan om dit teen die spertyd van 30 Junie te betaal. Die omvang van die afgradering is ook ŉ weerspieëling van Moody’s se vroeëre verwagting dat daar meer doeltreffende kommunikasie en maatreëls tussen die metro en die nasionale regering gaan wees om probleme uit te stryk en ekstra steun te verskaf, maar dat dít nie gebeur het nie. Verbruikerskuld het van R1,3 miljard verlede jaar toegeneem tot R2,8 miljard, ten spyte van pogings om skuld in te vorder. Tussen Julie 2018 en Mei 2019 is net R192 miljoen van ou skuld ingevorder. “Teen 30 Junie 2019 is die metro R4,1 miljard geskuld, waarvan 36% deur die sakesektor en staatsdepartemente. Inwoners en ander debiteure is verantwoordelik vir 64% van skuld,” het Moody’s gesê. Moody’s het gesê die munisipaliteit het ook nog nie die veranderings in werking gestel wat die nasionale tesourie vir sy 2019-begroting voorgestel het nie, wat waarskynlik ŉ begrotingstekort vir die 2019/-’20-boekjaar tot gevolg gaan hê.